с МВЦ. При все това при извършената проверка на съответните фактури, които дружеството Sunny Energy е представило пред отговорните за ДДС китайски органи, стана ясно, че в тези продажби са включени и продукти, които не са обхванати от ангажимента, напр. инвертори и кабели, определени в ангажимента като „други продукти“, които не са били отчетени пред Комисията. В допълнение продажбите на тези „други продукти“ на едни и същи клиенти са надвишили допустимото съгласно ангажимента ограничение за паралелни продажби. В случая става дума за неспазване на задълженията за отчитане и на ограничението за продажбата на „други продукти“ на едни и същи клиенти.
 (24)
 Освен това при проверката на място беше установено, че продажната цена на соларните модули, фигурираща във фактурите, които дружеството Sunny Energy е представило пред отговорните за ДДС китайски органи, е по-ниска от тази във фактурите по ангажимента. Комисията проучи тази практика и заключи, че дружеството Sunny Energy не е спазило ангажимента, като е издало търговски фактури, чиято номинална стойност не съответства на базовите финансови операции.
 (25)
 В продължение на значителен период Sunny Energy е извършвало и износ на „други продукти“ с местоназначение митнически склад в Съюза. Митническото оформяне на тези продукти се извършва, след като клиентите ги поръчат. Тези продажби остават извън обхвата на осъществявания от Комисията контрол.
 (26)
 Комисията проучи очакваните последици от този модел на търговия и заключи, че е налице висок риск от кръстосано компенсиране на МЦВ, а именно в случай че на едни и същи клиенти бъдат продавани от митническия склад както обхванати, така и необхванати продукти. Комисията стигна до заключението, че установеният модел на търговия води до невъзможност за практическо осъществяване на контрола по отношение на ангажимента на Sunny Energy.
 (27)
 Освен това при проверките на място на счетоводните данни беше установено, че един от клиентите не е платил цялата стойност по въпросната продажба. В резултат на извършеното допълнително проучване беше установено, че това частично плащане е довело до продажна цена, по-ниска от МВЦ. Продажбата на цена под МВЦ представлява неспазване на ангажимента.
 iii) Заключения
 (28)
 Констатациите за неспазване на ангажимента и неговата практическа неосъществимост, установена при Chint Solar и Sunny Energy, дават основание за оттеглянето на приемането на ангажимента по отношение на посочените двама производители износители в съответствие с член 8, параграфи 7 и 9 от основния антидъмпингов регламент, член 13, параграфи 7 и 9 от основния антисубсидиен регламент и условията на ангажимента.
 Е. ОЦЕНКА НА ПРАКТИЧЕСКАТА ОСЪЩЕСТВИМОСТ НА АНГАЖИМЕНТА КАТО ЦЯЛО
 (29)
 В ангажимента се посочва, че неговото неспазване от страна на отделен производител износител не води автоматично до оттегляне на приемането на ангажимента по отношение на всички производители износители. При подобни случаи Комисията трябва да подложи на оценка въздействието на конкретния случай на неспазване на условията върху практическата осъществимост на ангажимента с оглед на последиците за всички производители износители и за CCCME.
 (30)
 В съответствие с това Комисията направи оценка на въздействието, което случаите на неспазване от страна на Chint Solar и Sunny Energy оказват върху практическата осъществимост на ангажимента с оглед на последиците за всички производители износители и за CCCME.
